Imtella' Jannar 7, 2022 - Aġġornata 7 Ta' Jannar, 2022 3:49pm Ċifri tal-Uffiċċju Nazzjonali tal-Istatistika juru li f'Lulju li għadda, l-għadd ta' persuni b'impjieg full-time żdiedu b'3.2 fil-mija waqt li l-ħaddiema b'impjiegi part-time bħala xogħol primarju tagħhom żdiedu b'6.6 fil-mija għal kważi 35,000 meta mqabbel mal-istess xahar tas-sena ta' qabel. Iċ-ċifri pprovduti mill-aġenzija tax-xogħol Jobs Plus juru li fuq perjodu ta' sena, il-ħaddiema fis-suq tax-xogħol kien ilaħħaq il-241,395, żieda ta' 2.2 fil-mija. L-NSO qal li dan seħħ minħabba żieda ta' 7,543 impjieg full-time u tnaqqis ta' 2,439 f'dawk li kienu qegħdin jirreġistraw għax-xogħol sa Lulju li għadda. Iċ-ċifri tal-NSO juru wkoll li l-impjiegi full-time fis-settur privat żdiedu b'6,028 ħaddiem għal 188,666 waqt li l-impjieg full-time fis-settur pubbliku żdiedu b'1,515 għal 51,187. Joħroġ ukoll li l-persuni li jaħdmu għal rashom full-time żdiedu b'1,209 meta mqabbel ma' Lulju tal-2020 waqt li n-numru ta' persuni rreġistrati bħala ħaddiema żdiedu b'6,334. L-istatistika tal-NSO turi wkoll li sal-aħħar ta' Lulju l-għadd ta' persuni b'impjieg part-time żdiedu b'9.9 fil-mija waqt li l-part-timers li għandhom ukoll impjieg full-time żdiedu bi 13.3 fil-mija fi żmien sena biex laħqu kważi 35,191 ħaddiem.